**Prezentarea și regulamentul**

**Atelierului de creație „IconArT - Artă tradițională iconografică”, ediția a IV-a**

Primăria Municipiului Pitești organizează, în perioada 9 - 11 august 2024, un atelier de creație – pictură de icoane pe sticlă, pentru copii, lucrările rezultate urmând a fi expuse publicului în ziua de 11 august 2024.

Cursurile se vor desfășura pe parcursul a trei zile, de vineri până duminică, între orele 18:30 - 20:00, în aer liber, într-un perimetru amenajat special în Piața Primăriei. Participanții pot fi copii cu vârste cuprinse între 8 și 16 ani, elevi în cadrul unei unități de învățământ piteștene. Primăria pune la dispoziție materialele de lucru și asigură desfășurarea cursurilor sub îndrumarea unor artiști plastici recunoscuți pentru profesionalismul lor, doamnele Stela Maria Lucici și Ruxandra Maria Ciobanu, membri ai Uniunii Artiștilor Plastici din România - Filiala Pitești, care îi vor iniția pe cursanți, pas cu pas, în tainele acestei frumoase arte a picturii de icoane ortodoxe pe sticlă.

Duminică, 11 august, în Piața Primăriei Municipiului Pitești, va avea loc vernisajul expoziției „IconArT - Artă tradițională iconografică”, urmând ca, după expunerea lucrărilor finalizate, fiecare copil participant să intre în posesia icoanei pictate de către el.

* **Calendarul atelierului** de creație „IconArT”:

**Înscrierea** participanților: 25 iulie - 8 august 2024

**Deschiderea** oficială: 9 august 2024

**Desfășurarea** cursurilor: 9 - 11 august 2024 (interval orar 18:30 -20:00)

**Vernisajul** lucrărilor: 11 august 2024 (de la ora 18:00)

**Locul** de desfășurare: Piața Primăriei Municipiului Pitești

* Condiţii de participare:
1. Completarea și semnarea Formularului de înscriere, precum și a Acordului de prelucrare a datelor cu caracter personal prin mijloace foto/video și a Notei de informare privind prelucrarea datelor cu caracter personal, de către părintele/tutorele minorului participant (aceste documente se descarcă de pe site-ul www.centrul-cultural-pitesti.ro);
2. Depunerea, până la data de 8 august 2024, a celor două documente menționate la punctul anterior, completate, online (format pdf/jpg) la adresa de e-mail cultcentre@yahoo.com sau la sediul Centrului Cultural Pitești - Str. Craiovei Nr. 2, Bl. G1, Sc. C (Casa Cărții), Pitești;
3. Confirmarea participării sau, după caz, a renunțării la locul subvenționat în cadrul atelierului „IconArT” , ediția a IV-a (din motive temeinice), telefonic sau via e-mail, joi, 8 august 2024, pentru redistribuirea locului rezervat celor aflați pe lista de așteptare, în urma înscrierilor.
* Locurile fiind limitate, se așteaptă seriozitate din partea celor înscriși, angajamentul de participare semnat fiind necesar pentru a beneficia de un loc în cadrul acestui atelier de creație.
* Lucrările finalizate vor fi expuse în cadrul vernisajului organizat duminică, 11 august, de la ora 18:00, iar fotografiile acestora vor fi postate pe site-ul oficial al Centrului Cultural Pitești ([www.centrul-cultural-pitesti.ro](http://www.centrul-cultural-pitesti.ro)), precum și pe paginile oficiale de Facebook și Instagram ale Primăriei Municipiului Pitești.
* Fiecare copil participant va primi, ulterior expoziției, icoana pe care a pictat-o el însuși, ca premiu de participare.